钦定古今图书集成/明伦汇编/官常典/第767卷 > 萧陶隗
## 钦定古今图书集成/明伦汇编/官常典/第767卷 > 萧陶隗

按《辽史》本传：陶隗，字乌古邻，宰相辖特六世孙。刚直
有威重。咸雍初，任马群太保，素知群牧名存实亡，悉
阅旧籍，除其羸病，录其实数，牧人畏服。陶隗上书曰：
“群牧以少为多，以无为有，上下相蒙，积弊成风。不若
括见真数，著为定籍，公私两济。”从之，畜产岁以蕃息。
大康中，累迁契丹行宫都部署。上尝谓群臣曰：“北枢
密院军国重任，久阙其人，耶律阿思、萧斡特刺二人
孰愈？”群臣各誉所长，陶隗独默然。上问：“卿何不言？”陶
隗曰：“斡特剌懦而败事，阿思有才而贪，将为祸基。不
得已而用，败事犹胜基祸。”上曰：“陶隗虽魏徵不能过，
但恨吾不及太宗尔。”然竟以阿思为枢密使，由是阿
思衔之。九年，西圉不宁，阿思奏曰：“边隅事大，可择重
臣镇抚。”上曰：“陶隗何如？”阿思曰：“诚如圣旨。”遂拜西南
面招讨使。阿思阴与萧阿忽带诬奏贼掠汉南牧马
及居民畜产，陶隗不急追捕，罪当死，诏免官。久之，起
为塌毋城节度使，未行，疽发背卒。陶隗负气，怒则须
髯辄张，每有大议，必毅然决之，虽上有难色，未尝遽
已。见权贵无少屈，竟为阿思所陷，时人惜之。二子曰
图木辖式。阿思死，始获进用。